text: Folkebevægelse har vind i sejlene
  24 juli 2011 kl. 16.00
  Modstanden mod de planlagte kæmpe-vindmøller er især massiv i Syd- og Sønderjylland, hvor 25 grupper slås for at få møllerne placeret i havet i stedet for på landjorden.
  Det svarer til, at knapt hver fjerde protestgruppe i Landsforeningen Naboer til Kæmpevindmøller holder til i vores landsdel.
  Talrige modstandsgrupper er lige nu gået til kamp mod regeringens plan om flere hundrede kæmpevindmøller i det åbne land.
  Senest er Frørup-gruppen i Christiansfeld trådt ind i kampen.
  
  Frygter larm og flimmer
  Frørup-gruppen føler sig truet af tre til fem kæmpevindmøller, der skal opføres mellem Frørup og motorvej E 45. 
  Beboerne frygter konstant lysflimmer fra de store møllevinger, larm og ikke mindst støj med meget lav frekvens, der ikke kan høres, men påvirker kroppen.
  Modstanden mod vindmøller på land har udviklet sig til noget, der ligner en folkebevægelse.
  
  Støj-helvede
  Frørup-gruppen her ved Christiansfeld er modstandsgruppe nummer 115 under Landsforeningen Naboer til Kæmpevindmøller.
  - Vi bor lige ud til landevejen og tæt på motorvejen. Skal vi nu også have fem kæmpe-vindmøller i baghaven, ender vi med at komme til at bo i et støjhelvede, siger Povl Kristensen, der er talsmand for Frørup-gruppen.
  
  Dobbelt så høje
  De store vindmøller skal opstilles som led i regeringens energiplan 2020. Kommunerne blevet pålagt at udpege områder, hvor der kan opføres kæmpevindmøller på op til 150 meter. 
  Modstandsgruppen i Frørup har nu cirka to uger til at indsamle argumenter mod vindmøllerne.
  Kolding Kommune har sendt en plan om opførelse af et stort antal vindmøller i kommunen til høring frem til 9. august.
  De nuværende møller er normalt på 76 meter til vingespidsen, mens de nye møller er dobbelt så høje, nemlig 150 meter.
  